《柴氏》
宋代·华岳

节妇一樽酒，义士拜而受。
义士一首诗，节妇双眉皱。
眉皱意何一，有难难相救。
叹我廓设器，淹回在污陋。
惠我旨且嘉，殷勤推意厚。
吾今系闽建，家贫喜邻富。
青眼到朱扉，白屋成华胄。
吾闻孤竹子，周室三缄口。
又闻杞梁妻，秦邦称烈女。
此辈诚间生，世代不常有。
一何天一言，同时俱辐凑。
愧无八品珍，草草具笾豆。
何当再拜抠我衣，卮酒恭为儿女寿。

作者简介：华岳，南宋诗人。生卒年不详，字子西，贵池（今属安徽）人。因读书于贵池齐山翠微亭，自号翠微，武学生。开禧元年（1205）因上书请诛韩侂胄、苏师旦，下建宁（今福建建瓯）狱。韩侂胄诛，放还。嘉定十年(1217)，登武科第一，为殿前司官属。密谋除去丞相史弥远，下临安狱，杖死东市。其诗豪纵，有《翠微北征录》。